Minen fruntlycken gruth vnndt wesz jck ghudesz vormach stets tho vorenn. Erszamen vorsichtigen vnd wolwyszen heren, bysunder leuen nabere, ghuden frunde vnde ghu&#x0364;nre, juwer erlyken wyszheyde breff by den ersamen vnde wolwysen mannen heren Johan van Grest vnde Diderick Hagen, juwes rades medekumpanen, my irlanget, hebbe jk lezende wol vornamen, vnder lengeren jnholde berurende, gy tho kleyne vnde swack syn den hochwerdigen heren meister, juwen heren, to vormogen my vnde desser cronen gelyk vor vngelyk to donde etc. Hebbe jk deszhaluen den sulften juwen erlyken baden myns willens menynghe dar vppe gutlik vnde clarlik vnderrichtet, de vort an jw tho bringen; vormodenn my genslik sehe juwe erlyke wyszheide duppliker werden vnderrichten, den jk vppe ditmall van my schryuen kan. Wolde de hochwerdige here meister dencken tho fruntschopp, endracht vnde frede, jw my soldes nen ghebreck befunden werden. So gy, leuen heren vnde frunde, vurder beruren van selige her Hilger Vo&#x0364;rmans wegen vmme sommyger schulde haluen etc., gedencke ik wyll gut vppe den thokamen somer, wenner de hochwerdige her meyster vnde jk werden tho sammen kamen, des muntemesters Hans Grauen rekensboker myt my bringhen, dar jnne de juwe tho belerenn wo id vmme sodane guder vnde parzelen gewant ysz; twyuele nicht juwe erlyke baden bouen gemelt woll deszhaluen werden myne vnderwysinghe berichten juwer leffden, dede ok beruren van Mattis van Louen etc. Wu dat vorbleuen ysz, werden ok woll de sulften baden juwen wisheiden vppdecken vnde vormelden, vnde hebbet vmme den willen ok also an de gemenheide dar id Mattis vorscreuen auschut vorschreuen, sehe my myt eren schriften solen beleren wo Mattis van Louen de zaken myt jw vor en heft vorfolghet. Konde jk wes gudes jn den vnde anderen dinghen jnt beste vortsetten, solde gy my altyt befynden gutwillich togedan juwen erlyken wyszheiden, de jk Gode jn wolmacht beuele langhe frolich vnde gesunt. Screuen vppe Razeborch ame auende sanctj Martinj jme etc. lxxx vij(ten) iare. Stenn Sture vam Gripszholme, ritter, vorstender des rykes tho Sweden. Adress: Denn erszamen, vorsichtigen vnde wolwysen mannen heren borgermesteren vnde radtmannen der stadt Revall, synen bysunder leuen naberen, ghuden frunden vnde ghunren. På en vidfäst lapp: Jtem, leuen heren vnde frunde, heft my Mattis van Louen gelauet myt jw vnde den jwen jn frede gedult to stande bit de hochwerdige here de mester vnde jk myt malkander syn tosamen gewest; sunder oft syne brodere vnde frunde wes wurden bedryuen, will he dar anne vmbeschuldiget blyuen.